News Update: ศรีลังกาวิกฤติเงินหมดคลัง ไม่มีเงินจ่ายหนี้ - ซื้อน้ำมัน เตรียมเป็นประเทศผิดนัดชำระหนี้ - FINNOMENA
รัฐบาลศรีลังกาขอให้ประชาชนหยุดรอคิวซื้อน้ำมัน เพราะไม่มีดอลลาร์เพียงพอที่จะจ่ายค่านำเข้าน้ำมันแล้ว จ่อเป็นประเทศผิดนัดชำระหนี้หลังเบี้ยวจ่ายดอกเบี้ย
19 พ.ค. 2565

รัฐบาลศรีลังกาขอให้ประชาชนหยุดรอคิวซื้อน้ำมัน เพราะไม่มีดอลลาร์เพียงพอที่จะจ่ายค่านำเข้าน้ำมันแล้ว จ่อเป็นประเทศผิดนัดชำระหนี้หลังเบี้ยวจ่ายดอกเบี้ย
กาญจนา วิเจเศรเกรา รมว.พลังงานของศรีลังกา กล่าวว่า เรือบรรทุกน้ำมันรออยู่ในน่านน้ำ แต่ประเทศไม่มีเงินจ่าย ซึ่งศรีลังกาเป็นหนี้ค่าขนส่งน้ำมันเบนซินกับซัพพลายเออร์รายเดียวกันอยู่ก่อนแล้วที่ 53 ล้านดอลลาร์
ก่อนหน้านี้ (16 พ.ค.) รานิล วิกรมสิงเห นายกฯ คนใหม่ที่เพิ่งดำรงตำแหน่งไม่ถึง 1 สัปดาห์ กล่าวว่า ประเทศเหลือสต็อกน้ำมันเพียง 1 วัน และรัฐบาลกำลังเร่งหาดอลลาร์มาจ่ายค่าขนส่งสำหรับเรือบรรทุกน้ำมัน 3 ลำที่รออยู่ในน่านน้ำ
นายกฯ รานิล เสริมว่า รัฐบาลได้หารือกับเวิลด์แบงก์เพื่อขอเงินช่วยเหลือ 160 ล้านดอลลาร์สำหรับสวัสดิการสังคม แต่ยังไม่แน่ชัดว่าจะนำเงินดังกล่าวมาใช้ซื้อน้ำมันก่อนได้หรือไม่
เดือนที่ผ่านมา ศรีลังกาได้ประกาศว่าจะระงับชำระหนี้ต่างประเทศชั่วคราว เพราะต้องสำรองเงินไว้นำเข้าสินค้าที่จำเป็น เช่น น้ำมัน ทำให้ Fitch Ratings ลดระดับความน่าเชื่อถือของประเทศสู่ระดับ C ขณะที่ S&P Global Ratings ลดระดับความน่าเชื่อถือของศรีลังกาสู่ระดับ CC
ความต้องการน้ำมันเชื้อเพลิงในเดือน มิ.ย. ของศรีลังกาอยู่ที่ ประมาณ 530 ล้านดอลลาร์ โดยน้ำมันเบนซินได้ถูกจัดอันดับความสำคัญไปให้บริการที่จำเป็น เช่น รถพยาบาล แต่รัฐบาลมั่นใจว่าคลังน้ำมันดีเซลมีเพียงพอ
ศรีลังกากำลังเผชิญกับภาวะเศรษฐกิจตกต่ำครั้งประวัติศาสตร์ ประเทศกำลังขาดแคลนทุกอย่างตั้งแต่อาหารไปจนถึงก๊าซหุงต้ม ส่งผลให้เงินเฟ้อศรีลังกาเร่งเร็วที่สุดในเอเชียโดยพุ่งขึ้นเกือบ 30% จนลุกลามไปสู่ความไม่สงบในสังคมและความวุ่นวายทางการเมือง
อ้างอิง: https://www.bloomberg.com/news/articles/2022-05-18/sri-lanka-can-t-find-cash-to-pay-even-one-ship-for-petrol?sref=e4t2werz
——————-
👍 อย่าลืมกดไลก์ Page The Opportunity เพื่อไม่ให้พลาดโอกาสด้านการลงทุน
Facebook: https://finno.me/the-opp-fb
Youtube: https://finno.me/youtube-channel
แท็ก:
News Update
วิกฤตศรีลังกา
ศรีลังกา
เงินเฟ้อ
แชร์บทความ:
ผู้เขียน
THE OPPORTUNITY
ศูนย์รวมข่าวสารด้านเศรษฐกิจ และการเงิน เพื่อไม่ให้พลาดโอกาสด้านการลงทุน โดย FINNOMENA